text: Er billeder af afklædte unge piger på Facebook børneporno?
  04 oktober 2016 kl. 11.05
  To 16-årige drenge kan tirsdag eftermiddag i Retten i Kolding få afgjort om det var børneporno, da de delte billeder på Facebook af jævnaldrende piger med meget lidt tøj på.
  Sagen drejer sig om en Facebook-gruppe, som blev oprettet af den ene af drengene i foråret 2015. Her blev der uploaded billeder af unge piger i meget lidt tøj, ligesom de to opfordrede til, at andre gjorde det samme.
  Drengene er sigtet efter straffelovens paragraf 235 stk. 1 og 2 om udbredelse af børnepornografisk materiale, samt paragraf 264d, der handler om videregivelse af privat materiale.
  De to 16-årige har i et tidligere retsmøde tilstået de faktiske omstændigheder - men bestrider at det er spredning af børneporno. Det oplyser Jesper Gad, der er forsvarer for den ene af de to drenge til TV SYD. Jesper Gads klient var kun 15 år, da billederne blev delt på Facebook.
   I straffelovens forstand kan det være ulovligt at dele nøgenbilleder af personer under 18 år.
  Der har i flere omgange været sager fremme om Facebookgrupper og hjemmesider, der deler nøgenbilleder og andre intime fotos af unge kvinder.
  
  